'ฟูมิโอะ คิชิดะ' ประกาศนโยบายใหม่หลังชนะเลือกตั้งกลับนั่งเก้าอี้นายกฯ ญี่ปุ่น
Kishida's conservative Liberal Democratic Party (LDP) defied predictions and held onto its single party majority in a Sunday election
TOKYO — พรรคเสรีประชาธิปไตย (Liberal Democratic Party - LDP) ซึ่งเป็นพรรคแนวทางอนุรักษ์นิยมที่นายคิชิดะเป็นหัวหน้าพรรค ได้รับชัยชนะแบบทิ้งห่างเหนือความคาดหมาย โดยกวาดไป 261 ที่นั่ง ทำให้สามารถรักษาสถานะความเป็นรัฐบาลพรรคเดียวไว้ได้ต่อไป ชัยชนะครั้งนี้ส่งผลให้นายคิชิดะผู้ซึ่งเพิ่งเข้ารับตำแหน่งเมื่อเดือนตุลาคมแทนอดีตนายกรัฐมนตรีโยชิฮิเดะ ซูกะ ที่ประกาศลาออก ได้กลับเข้านั่งในตำแหน่งนายกรัฐมนตรีอีกครั้ง ซึ่งจะทำให้เขาสามารถผลักดันกฎหมายต่าง ๆ ได้ก่อนที่จะมีการเลือกตั้งสมาชิกวุฒิสภาในช่วงกลางปีหน้า ชัยชนะของพรรค LDP ยังบรรเทาความกังวลของนักลงทุนเกี่ยวกับมาตรการอัดฉีดเงินเพื่อฟื้นฟูเศรษฐกิจญี่ปุ่นจากการะบาดของโคโรนาไวรัสที่นายกฯ คิชิดะ เป็นผู้ผลักดันด้วย นายกฯ คนปัจจุบันของญี่ปุ่น รับปากไว้ว่าจะเพิ่มงบประมาณและเริ่มโครงการสนับสนุนด้านการท่องเที่ยวเพื่อฟื้นฟูภาคการท่องเที่ยวของญี่ปุ่นทันที ในส่วนของนโยบายทางการทหาร นายคิชิดะ กล่าวว่า จะใช้แนวทางที่แข็งกร้าวซึ่งได้รับการสนับสนุนจากสมาชิกพรรค LDP บางส่วนที่หนุนหลังเขาให้เป็นหัวหน้าพรรค ซึ่งอาจรวมถึงการเพิ่มงบประมาณด้านการทหารเป็นสองเท่าเป็น 2% ของจีดีพีของญี่ปุ่น รวมถึงการจัดหาอาวุธยุทโธปกรณ์สำหรับป้องกันการรุกรานจากจีนในฝั่งทะเลจีนตะวันออก นายคิชิดะกล่าวว่า ญี่ปุ่นจำเป็นต้องพิจารณาเพิ่มศักยภาพในการโจมตีฐานทัพของศัตรูไว้เป็นทางเลือกในการต่อต้านการพัฒนาเทคโนโลยีทางทหารของประเทศอื่น เพื่อปกป้องประชาชนญี่ปุ่นท่ามกลางการเปลี่ยนแปลงอย่างรวดเร็วของสถานการณ์โลกและความก้าวหน้าด้านเทคโนโลยีทางการทหาร นายคิชิดะยังได้เน้นย้ำถึงความจำเป็นในการลงทุนด้านพลังงานสะอาดและความช่วยเหลือให้แก่ประเทศอื่น ๆ ในเอเชีย ซึ่งจะอยู่ในแผนกระตุ้นเศรษฐกิจฉบับใหม่ของญี่ปุ่น รวมทั้งประกาศตั้งเป้าว่าญี่ปุ่นจะสามารถกลายเป็นผู้นำด้านการลดก๊าซคาร์บอนและมลพิษทางอากาศต่าง ๆ ในเอเชีย หลังจากประกาศนโยบายต่าง ๆ แล้ว นายกรัฐมนตรีคิชิดะจะเดินทางไปร่วมประชุมของสหประชาชาติว่าด้วยสภาพภูมิอากาศโลก หรือ COP26 ที่เมืองกลาสโกว์ สก็อตแลนด์ ในวันอังคาร ซึ่งถือเป็นการเปิดตัวบนเวทีระดับโลกเป็นครั้งแรกด้วย